google/wiki40b huggingface dataset:
Buls Bay

Buls Bay er en bukt som er 2 nautiske mil (4 km) bred, og befinner seg på østsiden av Brabant Island like nord for D'Ursel Point i det antarktiske arkipel i Antarktis. Bukten ble først oppdaget av Belgica-ekspedisjonen i årene 1897–1899, ledet av Adrien de Gerlache,og ble oppkalt etter Charles Buls, en støtter av ekspedisjonen.
Rønnebæksholm

Rønnebæksholm er en gammel hovedgård som ligger i Rønnebæk i Næstved kommune på
Sjælland i Danmark. Godset er nevnt i kilder tilbake til 1321, men dagens hovedbygning er fra 1734 og har senere blitt bygget om flere ganger.
Av kjente personer knyttet til Rønnebæksholm kan nevnes den norske statsmannen Jonas Collett som var født på godset. Faren Johan Collett eide Rønnebæksholm, men solgte det i 1777.
N.F.S. Grundtvig er en annen person med tilknytning til Rønnebæksholm. Etter at hans første ektefelle døde giftet han seg på nytt i 1851 med  Anna Marie Elise Carlsen Toft som på dette tidspunkt eide godset.
Næstved kommune overtok eiendommen i 1998 og den benyttes som kunst-og kultursenter.

Grundtvigs paviljong

I parken ligger Grundtvigs paviljong, også kalt «Venligheden». Paviljongen ble reist i 1852–1854 etter oppdrag fra Grundtvigs ektefelle. Arkitekturen er tilskrevet J.D. Herholdt eller Michael Gottlieb Bindesbøll. Den ble fredet i 1938.
Cyphonocephalus

Utseende

Middelsstore, metallisk grønne, sjeldnere blå eller kobberfargede gullbasser, hannene har forlengede bein (særlig forbeina) og to nokså lange, oppoverkrummede horn på hodet, disse er forgreinede i spissen.

Levevis

Larvene utvikler seg mellom råtnende plantemateriale, for eksempel i morkne stokker og oppsamlinger av visne blader. Puppestadiet er ganske langvarig hos denne arten. De voksne billene kommer gjerne til overmoden frukt og steder der det flyter ut sevje fra sår i trær.

Utbredelse

Slekten er utbredt i Sørøst-Asia (India og Myanmar).
SK Tirfing

SK Tirfing er en idrettsklubb, grunnlagt i 1923 og som holder til i Harnäs i Sverige. Klubben ble svensk mester i bandy for herrer i 1930.
Battle Chess

Spillet

Battle Chess følger reglene for vanlig sjakk, så alle kamper ender med at den angripende brikken vinner. Med 6 brikker av hver type, samt at kongene ikke kan ta hverandre, gir det 35 mulige animasjoner. Noen av kampene inneholder pop-kulturelle referanser, for eksempel at springer mot springer har animasjoner inspirert av Monty Python and the Holy Grail, og konge mot løper er inspirert av Indiana Jones og Raiders of the Lost Ark.
Spillet kan også spilles i en 2D versjon uten animsajoner. Man kan spille mot en annen person, eller mot datamaskinen.

Utvikling

Battle Chess var Interplay Entertainments første egenutviklede utgivelse etter at de avsluttet samarbeidet med Electronic Arts.

Mottagelse

Battle Chess fikk gode kritikker, som 84 % fra magasinet «Computer and Videogames» (CVG), 3,5 stjerner fra Dragon magazine i 1989 og 5 stjerner for CD-ROM utgaven i 1993. Grafikken og animasjonen ble ansett som avanserte og morsomme, mens selve sjakken ikke var så bra.
I 1994 ble spillet introdusert i «Computer Gaming Worlds Hall of Fame» og i november 1996 ble det kåret til nr 106 av tidenes 150 beste spill.

Oppfølgere

Xiangqi-versjonen Battle Chess II: Chinese Chess ble lansert i 1991. Battle Chess 4000 kom i 2001. I desember 2015 sa Brian Fargo at han jobbet med Battle Chess 3 på 90-tallet, men at prosjektet ble avblåst. I 2014 kom en gjenutgivelse Battle Chess: Game of Kings fra Interplay utgitt på Steam.
Chondrorrhina picina

Utseende

En middelsstor, avlang, litt flat, blankt svart gullbasse. På dekkvingene er det et gult tverrbånd og pronotum hra oransje sidekanter. På mellom- og bakbeina har leggene bremmer av gule hår.

Utbredelse

Arten er utbredt i Kongo.
Fransk mesterskap i friidrett 1892

Fransk mesterskap i friidrett 1892 ble arrangert 22. mai 1892, i Croix-Catelan i Paris. Dette var det femte franske mesterskapet i friidrett som ble arrangert.
Maglebylille

Maglebylille var en mindre by på Amager ved Sjælland, som måtte vike da Københavns Lufthavn skulle utvide sitt areal. Byens beboere ble flyttet til de nærliggende byer Store Magleby og Dragør.

Historie

Byen nevnes allerede i en beretning fra 1370 som "Maghleby litlæ", og omkring år 1700 var byen den nest største på Amager, kun overgått av Store Magleby. En landingsbro til fiskere ble oppført ved byens kystlinje i 1858, og her ble det fisket helt frem til 1962. En bebyggelse med hus og sommerhus ble anlagt langs landingsbroen Maglebyleje på starten av 1900-tallet, i et idyllisk område.
Byggingen av Kastrup Lufthavn i 1925 betød de første ekspropriasjoner i Maglebylille, og ved følgende utvidelser i 1969-70 forsvant landsbyen helt. Kunstneren Theodor Philipsen (1840–1920) har blant andet hatt Maglebylille som motiv.
Lufthavnsterminalen fra 1939, tegnet av arkitekten Vilhelm Lauritzen, ble i 1999 flyttet til Vilhelm Lauritzen Allé 2 i Maglebylille, og i år 2000 gjenskapt etter de opprinnelige tegninger. Bygningen er nå fredet.
Thomas Selle

Liv

Selle fikk sin utdanning i Leipzig, og kan ha vært thomaner under Sethus Calvisius og Johann Hermann Schein. I 1624 begynte han å undervise ved skolen i Heide i Holstein. Året etter ble han rektor i Wesselburen og sannsynligvis også leder av byens kirkemusikk. Fra 1634 var han kantor i Itzehoe, fra 1641 kantor ved Johanneum og musikkdirektør ved de fire hovedkirkene i Hamburg, fra 1642 dessuten Canonicus Minor ved Hamburger Dom.
Selle tonesatte mange av Johann Rists dikt som solosanger med generalbass-ledsagelse. For kirkeårets høytidsdager skapte han en mengde betydelige musikalske framstillinger av evangeliene i form av responsorialsanger og tonesettinger av pasjonsberetninger fra Johannesevangeliet.
Selle er av musikkhistorisk interesse både som en tidlig representant for den tyske liedertradisjonen og for utviklingen av oratoriske pasjoner gjennom sine historier og intermedier. Intermediene er flerkorige motetter som han flettet inn i pasjonshistoriene for å oppsummere og kommentere fortellingene. Selle godtok at konservative kirker utelot intermediene fra oppføringene.
Plosiver

Eldre betegnelser

Klusil og okklusiv er eldre og upresise betegnelser for ulike typer av lukkelyder.
Karatsjajevsk

Karatsjajevsk (russisk: Карача́евск) er en by i Republikken Karatsjajevo-Tsjerkessia i Russland. Den ligger ved elva Kuban, rundt 60 km sør for Tsjerkessk. Innbyggertall: 22 113 (folketelling 2002). 
Karatsjajevsk ble grunnlagt i 1926 som Georgijevskoje. Den fikk bystatus i 1929 og skiftet etterhvert navn til Mikojan-Sjahar, etter Anastas Mikojan. Fra 5. oktober 1944 til 1. januar 1957, mens karatsjaiene var i eksil i Sentral-Asia, var byen en del av Den georgiske SSR under navnet Klukhori. 
Området rundt byen er rikt på fortidsminner fra middelalderen, som ruinene av Khumar og Sjoana-kirken fra 900-tallet.
Bortnen

Bortnen er ei bygd i Bremanger kommune i Sogn og Fjordane. Den ligger innerst i Bortnepollen, en fjordarm av Frøysjøen, Bortnen har veiforbindelse til kommunesenteret Svelgen via Fv616 (tidligere Fv573) og Bortnetunnelen, som sto ferdig i 2013.
Wetterstein

Avgrensning

Wetterstein ligger mellom Bayern-Alpene i nord, Karwendel i øst, Stubai-Alpene i syd og Lechtal-Alpene i vest. Grensene følger elven Loisach fra Ehrwald i vest til Garmisch-Partenkirchen i nord. I øst dannes grensen av Isardalen og Seefeld-platået. Via Oberinntal i syd og Gurgltal og Fernpasset i vest returnerer grensen til Ehrwald.

Daler og videre inndeling

På østsiden av kjeden ligger Leutaschdalen, som har veiforbindelse til Mittenwald i nord, Seefeld i øst og Oberinntal i syd. Gaistal, som er sidedal av Leutaschdalen, deler fjellkjeden i den egentlige Wetterstein i nord og Mieming-kjeden (Mieminger Kette) i syd. Sistnevnte betraktes av noen som en selvstendig fjellkjede, ikke som en del av Wetterstein.
Høge brelle

Høge brelle er et musikkalbum med Side Brok, utgitt i 2004. Albumet lå 8 uker på VG-lista og endte med 5.-plass som beste plassering. Dette er bandets debutalbum.
Elisabeth av Braunschweig-Grubenhagen

Bakgrunn

Hun ble født som eldste barn av hertug Ernst III av Braunschweig-Grubenhagen (1518–1567) og prinsesse Margarethe von Pommern-Wolgast (1518–1569). 
Det var enkedronning Dorothea av Sachsen-Lauenburg som trakk i trådene for å få sin yngste sønn Hans gift med prinsesse Elisabeth, hvilket irriterte familiens egentlig overhode kong Frederik II. Han deltok ikke i forhandlingene om ekteskapskontrakten, hvor det i stedet var oppbud fra såvel Sachsen som Braunschweig-Lüneburg og Pommern. Elisabeth fikk en medgift fra sine onkler Wolfgang og Philip på 10 000 gylden samt løfte om en arv fra moren på 30 000 daler.

Ekteskap

Ekteskapet med Hans sto i Kolding høsten 1568, hvoretter paret tok bolig i nordfløyen på Sønderborg slott. 
I ekteskapet ble det født 14 barn. Elisabeth døde den 11. februar 1586, og ble begravet i slottskirken på Sønderborg. Ved inngangen til gravkapellet ses et epitafium i sort marmor og alabast som avbilder hertuginnen og hennes ektemann, samt de mange barn.
Great Yarmouth gasskraftverk

Great Yarmouth gasskraftverk er et varmekraftverk ved Yarmouth i Norfolk i England, Storbritannia. Det har en installert produksjonskapasitet på 420 MW, fordelt på en blokk med gassturbiner.
Brenselkilden er naturgass. Anlegget ble utbygd omkring årene 2000–2002 av Doosan. Operatør er selskapet RWE.
De totale CO2-utslippene i 2008 var ca. 899 977 tonn, betydelig under 2007-nivået men langt mer enn kvotemålet.
Vajra

Vajra er et sanskrit-ord som betyr både tordenbolt og diamant. Som våpen er det brukt som et rituelt objekt for å symbolisere kvalitetene til både en diamant (uforgjengelighet) og en tordenbolt (uimotståelig kraft).
Vajra er symbolsk brukt i buddhismen, jainismen og hinduismen for å presentere fasthet i sinnet og spirituell makt.
Amund Noss

Striden om inntekt fra indre selskap - Høyesterettsdom 2009

I striden om utbetalinger fra et indre selskap skal skattes som personinntekt, førte Amund Noss saken for regjeringsadvokaten. Seb Enskilda var det første selskapet som stevnet staten med krav om at ligningsvedtaket mot dem ble opphevet, men tapte på alle punkter i desember 2006. Boston Consulting Group (BCG) var det andre selskapet som stevnet staten og tapte like klart. I mai 2008 tapte også Carnegie i Oslo tingrett. De øvrige sakene var foreløpig stilt i bero i påvente av en endelig dom i Seb Enskilda-saken. I Høyesterett vant Skatteetaten frem med sitt syn.
Eugene Schoulgin

Bakgrunn

Han er sønn av Alexander Schultz (1901–1981) og  Else Catharina Nygaard (1903–1998). Moren var niese til forlegger William Nygaard d.e. (1865–1952). Navnet Schoulgin er russisk etter farens slekt i Russland. Farfaren var en sentral mensjevik under urolighetene før 1917. Faren var maler og kunstprofessor med hyppige utenlandsopphold, og Eugene tilbragte store deler av barndommen i Italia og Frankrike foruten Oslo. Eugene Schoulgin ble kjent med blant andre Pablo Picasso (1881–1973).  Etter examen artium i Oslo 1960 studerte han klassisk arkeologi, klassiske språk og kunsthistorie ved universitetene i Uppsala og Stockholm. Han arbeidet som konservator ved Stockholms stadsmuseum (grunnlagt 1937).

Forfatterskap

Debutromanen Kaninburene i 1970 er fra Firenze der han bodde på 1950-tallet. Året etter utga han Krutthuset med ni noveller om hverdagslivet. Romanen Den dagen snøen kom fra 1974 ble ifølge ham selv, hans første og siste politiske roman. Glassmaleren fra 1977 skildrer en som nesten klarer å fange lyset i glass med middelalderske metoder. I 1984 utkom Minner om Mirella, om en ung gutts oppvekstår i Firenze og Pisa. For denne ble han nominert til Nordisk råds litteraturpris.  I Federico, Federico fra 1988 har hovedpersonen blitt noe eldre. Hans Salto mortale far 1997 ble den siste i trilogien. Ifølge anmelder Øystein Rottem: «Og som hos Sigurd Hoel er den selvransakende og selvutleverende hovedpersonen like pålitelig i sin selvinnsikt som i sin selvforakt og sin selvrettferdighet». I 2006 kom Pike med ferskener, hans andre samling noveller.
Schoulgin har brukt meget av livet på å reise, særlig i Syd-Europa, Øst-Europa, Tyrkia, Iran, Afghanistan og Pakistan: «Afghanistan besøkte jeg i 1972 (10 måneder), 1976 (2 måneder) og var så tilbake to ganger i 2003, samt i 2004 og 2005. Har reist stort sett i hele landet». I 2004 redigerte han sammen med Elisabeth Eide (født 1950) antologien Bitre mandler, med oversatte tekster av forfattere med tilknytning til Kabul.

Aktivisme

Han har i lengre tid arbeidet for Norsk PEN (PEN er forkortelse for Poets, Essayists and Novelists) som arbeider for forfatteres ytringsfrihet og for løslatelse av fengslede forfattere.  Han ble medlem av svensk P.E.N. i 1992 og ble ordfører i dets WiPC (Writers in Prison Committee) i 1994.  Fra 2000 til 2004 var han ordfører i PEN Internationals WiPC, og fra 2004 sitter han i styret for PEN International. Arbeidet brakte ham verden rundt for å frigi fengslete bokfolk, oftest til Istanbul og Ankara (han har bodd 8 år i Istanbul), men også flere besøk i land som Peru, Mexico, Sør-Korea og Afghanistan.
I 2006 ble han utnevnt til statsstipendiat for sitt arbeid med P.E.N. Bøkene hans er oversatt til svensk og tyrkisk, tysk, russisk og slovakisk. Han fikk forfatterforeningens hederspris i 2014 og han ble innstilt til Nordisk råds litteraturpris i 1985.
MiNT is Now TOS

MiNT is Now TOS (MiNT) er en fri og åpen operativsystemkjerne for Atari ST og dens etterfølgere. Sammen med de frie systemkomponentene fVDI utstyrsdrivere, XaAES grafiske miniprogrammer (widgets) for grafiske brukergrensesnitt, og filbehandleren TeraDesk, sørger MiNT for et fritt alternativ til Atari TOS som har støtte for fleroppgavekjøring.
Første versjon ble lansert i juni 1993. Siste versjon er 0.97, som ble lansert 10. desember 2017.
Robin Hoods eventyr (film)

Handling

Mens kong Richard Løvehjerte er på korstog, styres Nottingham av hans bror, den onde prins John, (Claude Rains). John er en av normannerne, han øker skatten og vil fange sakserne og de fredløse. Den eneste som står i veien er sakseren, Robin av Locksley. En dag redder Robin Much Millersønnen (Herbert Mundin) fra å bli arrestert av Johns medhjelper Sir Guy of Gisbourne (Basil Rathbone), siden han jaktet på en av kongens hjorter. Robin og hans trofaste kamerat Will Scarlet (Patric Knowles) tar Much og flykter nok en gang. Robin drar alene til borgen, og tar med seg hjorten, og blir med på måltidet. blant Johns venner og hoff er Jomfru Marian (Olivia de Havilland), som ikke liker John, og vil ha Richard tilbake. Robin flykter fra festen etterfulgt av Guy og Gisbourne og Johns vakter, men han klarer å rømme fra borgen.
En dag Robin og Will Scarlet går en tur i skogen, møter de på Lille John (Alan Hale, som spilte Lille John i tre forskjellige Robin Hood-filmer). Robin får John med på laget sitt. Senere får han mange flere med, blant annet Broder Tuck (Eugene Pallette), nå er de mange fredløse.
En dag normannerne er på vei i Sherwoodskogen etter å ha krevet inn skatt, kommer uventet Robin Hood og hans fredløse frem fra trær og har dem med på en fest. På «gjestelisten» er Guy of Gisbourne, den feige sheriffen av Nottingham (Melville Cooper) og Marian. De fredløse har et måltid og tar alle penger og verdier fra normannerne. Robin forteller Marian hvorfor de stjeler fra de rike og gir til de fattige, Robin sier til Gisbourne at det er takket være Marian han lar dem leve.
Når de kommer tilbake fra «festen» får sheriffen en idé; De holder en bueskytterkonkurranse, og vinnerpremien er en gullpil som blir gitt av Marian. Robin Hood kommer sikkert til å delta i forkledning, den som vinner må være Robin siden han er den beste bueskytteren i Nottingham, dermed kan de fange ham. Når turneringen nesten er over kommer et skudd som ikke kan bli gjort bedre, men i det Robins pil treffer splitter den pilen i to, dermed vinner Robin hvorpå han blir tatt til fange og senere dømt til døden ved henging.
Marian advarer de fredløse, så de kan redde ham før det er for sent. Senere den kvelden sniker Robin seg opp i fiendens borg for å takke Marian. Senere blir hun tatt til fange.
Kong Richard (Ian Hunter) er på vei hjem til England forkledd som en munk. På en tur til Sherwood skogen for å møte Robin, viser han sin identitet. Nå har Prins John tenkt å krone seg selv som konge, og Richard, Robin og de fredløse kommer for å stoppe kroningen og seremonien. Nå blir det en stor kamp, etterfulgt av en sverdduell mellom Guy of Gisbourne og Robin Hood. Det ender opp med at Robin dreper Gisbourne of redder Marian. Deretter vinner sakserne og Richard er tilbake som konge. Så gifter Robin og Marian seg, og går ut av borgen.
Personaladministrativt informasjonssystem

Personaladministrativt informasjonssystem, forkortet PAI-registeret, er et register som driftes av KS som bygger på opplysninger innhentet fra kommunesektoren. Arbeidsgivere som bruker PAI-koder er kommuner, fylkeskommuner og helseforetak samt nåværende eller tidligere kommunale foretak som kraftverk og transportselskaper.
Registeret inneholder oversikt over alle arbeidstakere i kommunal sektor, lønn, arbeidstid, stillingskode og fravær. Systemet er viktig i lønnsforhandlinger og i offentlig statistikk. Ca 350 000 arbeidstakere er inkludert i registeret. Registeret oppdateres årlig.
Bølefjorden (Flatanger)

Bølefjorden er en 7 kilometer lang fjord i Flatanger kommune i Trøndelag. Fjorden har innløp mellom Rugholmen i vest og Småværholman i øst og strekker seg syv kilometer sørøstover til fjordbotnen ved Bøle.
Det er gjort arkeologiske funn som kan dateres tilbake til eldre steinalder flere steder rundt fjorden, blant annet på Uransbrekka, Vikan, Bøle, Bølestrand og Bøleseter. Dette området er det eneste i Flatanger med spor etter sammenhengende bosetning fra eldre til yngre steinalder. Det har også vært bosetning i området i nyere tid, og gården Bøle nevnes første gang i skriftlige kilder i 1559.
Tata Steel Chess

Tata Steel Chess (tidligere Corus Chess Tournament) er en sjakkturnering som arrangeres årlig i januar, i den lille byen Wijk aan Zee i den nordlige delen av Nederland. Den er årets første store sjakkturnering, og er sammen med Linares-turneringen og Dortmund-turneringen blant de mest prestisjefylte sjakkturneringene som arrangeres årlig.

Resultater

Magnus Carlsen vant C-gruppen i 2004 og kvalifiserte seg dermed til B-gruppen året etter. I 2005 endte han på ellevteplass i B-gruppen, og i 2006 kvalifiserte han seg til A-gruppen ved å komme på delt førsteplass i B-gruppen. Debuten i A-gruppen i 2007 endte med delt sisteplass med ni remiser og fire tap. Året etter ble det delt førsteplass med Levon Aronjan. I 2010 vant han så turneringen alene, og fulgte opp med å gjenta bedriften i 2013, 2015 og 2016. Han sto over turneringen i 2014, like etter at han hadde blitt verdensmester.
Tonbridge

Navnet

Byen ble omtalt i Domesday Book (1086) som Tonebridge, hvilket antyder at det var en bro der som tilhørte en herregård (angelsaksisk tun), eller en bro som tilhørte en mann ved navn Tunna, som var et vanlig angelsaksisk mannsnavn. Det har vært en bro over elven der også i angelsaksisk tid.
Fram til 1870 ble navnet skrevet Tunbridge, noe som vises på gamle kart, inkludert kart fra Ordnance Survey i 1871 og samtidige utgaver av Bradshaws jernbaneguide. Det var under det gamle navnet Tunbridge at det ga navn til en nyere by i nærheten, Tunbridge Wells, som vokste opp rundt en mineralvannskilde. Mot slutten av 1800-tallet var postverket lei av misforståelser, og fikk gjennom at navnet skulle skiftes tilbake til den gamle skrivemåten Tonbridge, til tross for sistnevnte by var en eldre bosetning enn Tunbridge Wells. Det er allikevel fortsatt en del forvirring rundt navnene; blant passasjerer med toget mellom London og Hastings er det stadig noen som oppdager dette når de går av i feil by.

Historie

I angelsaksisk tid ser det ut til at Tonbridge var lite annet enn en landsby ved en bro, muligens med et lite marked.
På siste halvdel av 1000-tallet bygget Richard Fitzgilbert, en adelsmann som hadde vært med i Vilhelm Erobrerens invasjonsstyrke i 1066, et festningsborg på stedet. Etter Vilhelm Erobrerens død sverget borgsherren troskap til Vilhelms eldre sønn Robert Curthose i Normandie, og ikke til Vilhelm Rufus. Den nye kongen beleiret derfor byen.
Under kong Johan uten lands strid med baronene ble slottet inntatt av kongens styrker. Det ble deretter beleiret av prins Edvard, Henrik IIIs sønn. Den beleirede garnisonen valgte å brenne festningen framfor å la fienden ta det intakt.
Både byen og slottet ble gjenoppbygget, og på 1200-tallet ble slottet en offisiell residens og arkivsted for Edvard II. Det var meningen å bygge bymurer, men det skjedde aldri, antagelig fordi slottets ringmur var stor nok til at hele befolkningen fikk plass innenfor. Det ble anlagt en vollgrav, som det bare finnes små rester av.
Byens historiske sentrum har mange bygninger fra 1400-tallet. Den private gutteskolen Tonbridge School ble grunnlagt i byens sentrum i 1553. Under borgerkrigen sto byen på parlamentarianernes side, og rojalistenes forsøk på å innta den ble slått tilbake. Den ble derfor ikke plyndret, og mange bygninger har overlevd.
I 1740 ble Medway mudret opp slik at den var seilbar fram til Tonbridge. Dette betydde at man kunne frakte lokale produkter, som humle og tømmer til Maidstone og London. Flere verft ble opprettet, og nedenfor broen finnes fortsatt synlige rester etter noen av dem. Byen ble senere kjent for produksjon av fine treskap, skrin og annet, kjent som Tunbridgeware. Et annet produkt Tonbridge er kjent for er cricketballer.
Byen har fortsatt et månedlig jordbruksmarked. Ellers er viktige næringsveier lett industri og servicebedrifter.
Tonbridge er et viktig jernbaneknutepunkt, med linjer til London, Ashford, Hastings og Redhill.
Wilhelm Matheson

Utdanning

Wilhelm Matheson tok juridisk embetseksamen ved Universitetet i Oslo i 1982. Han har tidligere arbeidd som førstekonsulent og lovrådgiver i lovavdelingen i Justisdepartementet og som gjesteforsker ved Max-Planck-instituttet i Freiburg i Tyskland. I perioden 1987 til 1988 var han dommerfullmektig ved Lier, Røyken og Hurum sorenskriverembete. I 1989 ble han advokatfullmektig i advokatfirmaet Mellbye, Schjoldager, Sejersted, Tenden. Mellom 1990 og 2009 arbeidet han som advokat og partner i advokatfirmaet Wiersholm, før han gikk inn i rollen som høyesterettsdommer.

Utnevning til Høyesterett

Matheson ble utnevnt til høyesterettsdommer den 31. oktober 2008 sammen med Bergljot Webster og Erik Møse. Prosessen rundt tilsettingen av Matheson, Webster og Møse som høyesterettsdommere ble kritisert av professor i sammenlignende politikk ved Universitetet i Bergen, Gunnar Grendstad for å være «lite gjennomsiktig.» Journalist Hanne Skartveit (fra avisa Verdens Gang) ønsket å avdekke Matheson og de to andre høyesterettsdommerne som ble utnevnte sammen med han til, deres politiske holdninger i saker av særskilt offentlig interesse.
Matheson ønsket ikke å binde seg til posisjoner eller ta stilling til saker han senere kunne komme til diskutere i Høyesterett.

Dommergjerning

Matheson gir uttrykk for troen på idealet om «en fordomsfri dommerstand», men mener at det er selvsagt at en rettsavgjørelse viser dommeren sine holdninger, ikke «den såkalt sanne juss». 
Pr. januar 2011 har Matheson tatt ut dissens i to høyesterettsdommer: Den første saken (i januar 2010) tok for seg et krav fra driftselskapet for en rasteplasskiosk om erstatning fra Vegvesenet etter tap av inntekter som følge av et tunnellras. Flertallet på tre dømte i favør av Vegvesenet, mens de dissenterene på to dommere mente at staten var ansvarlig for inntektstapet. Matheson skrev dissensen.
I den andre saken (fra mars 2010) var Matheson alene om dissens mot de fire øvrige dommerne. Saken gjaldt et krav om oppreising fra skuespilleren Gøril Mauseth, etter at NRK, i programmet Store studio, hadde vist et klipp fra ei scene i filmen Brent av frost der Mauseth er naken. Flertallet på fire dommere dømte i favør av Mauseth, mot Matheson sin dissens.